This entry was posted by czb1972 on October 15, 2014 at 6:07 am
Kampeerwenk: Die Addo- nasionale olifantpark en omgewing is 'n malariavrye gebied, maar wees daarvan bewus dat muskiete en ander insekte lastig kan wees. Geen sitrusvrugte word in die wildgebied van die park toegelaat nie. Jy het ook nie 'n 4×4 nodig om in die omgewing te reis nie. Neem 'n grondseil vir jou tent saam.
Vir meer inligting besoek – www.sanparks.org/parks/addo/camps/addo/
Hierdie lieflike oord met sy kampeerterrein vind jy in die pragtige Sondagsriviervallei naby Kirkwood. Dis geleë teen die oewer van die Son-dagsrivier op 'n funksionerende sitrusplaas, en is die ideale wegbreekplek vir die gesin met hope aktiwiteite vir die jongspan. Dis ook slegs 25 minute se ry vanaf Addo- nasionale olifantpark en net 10 km vanaf die Addo 4×4-roete. Jy kan ook jou troeteldier saamneem indien jy vooraf reëlings met die eienaar, Johan Swart, tref. Om hier uit te kom vanaf Kirkwood, vat jy die R336 na Graaff-Reinet. Draai links op grondpad 7 km uit die dorp voor die kanaalbrug. Draai regs by die 4-rigtingstop, en volg die Sitrus-oewer-aanwysingsbordjies.
• Kroeg en braai-lapa • Visvang en kanovaarte • Verskeie stap-roetes langs rivier • Pretpark vir die kinders • Nabygeleë 9-putjie-gholfbaan • 4×4-roetes op aanliggende plase